যাদবপুর কাণ্ড, এসএফআইয়ের বিক্ষোভে ধুন্ধুমার বর্ধমান

ওয়েব ডেস্ক: শিক্ষামন্ত্রী ব্রাত্য বসুর (Bratya Basu) পদত্যাগ (Resignation) দাবি করে বাম ছাত্র সংগঠন এসএফআইয়ের (SFI) বিক্ষোভ কর্মসূচি ঘিরে ধুন্ধুমার কাণ্ড বর্ধমান (Burdwan) শহরে। রবিবার বিক্ষোভকারী ছাত্রদের সঙ্গে পুলিশের ধস্তাধস্তির জেরে চরম উত্তেজনার সৃষ্টি হয় শহরের অভ্যন্তরে জিটি রোডে। শনিবার যাদবপুর বিশ্ববিদ্যালয়ের ঘটনার পরিপ্রেক্ষিতে আজ রাজ্যজুড়ে বিক্ষোভ কর্মসূচির ডাক দেয় এসএফআই। বর্ধমান শহরেও শিক্ষামন্ত্রীর পদত্যাগ দাবি করে তাঁর কুশপুতুল নিয়ে প্রতিবাদ মিছিল বের করে ছাত্র সংগঠনের সমর্থকরা। পার্কাস রোড মোড় থেকে বর্ধমান শহরের প্রাণকেন্দ্র কার্জন গেট পর্যন্ত যায় মিছিল। সেখানে কিছুক্ষণ অবরোধ করার পর পার্কাস রোড মোড়ে শিক্ষামন্ত্রীর কুশপুতুল দাহ করতে গেলে পুলিশ বাধা দেয়। কুশপুতুল ছিনিয়ে নিতে গেলে পুলিশের সঙ্গে ধস্তাধস্তি হয়।

শনিবার তৃণমূলের অধ্যাপক সংগঠন ওয়েবকুপার সভায় গিয়েছিলেন শিক্ষামন্ত্রী। তাঁকে বাধা দেয় এসএফআই। ছাত্র সংসদ নির্বাচনের দাবিতে বিক্ষোভ দেখায় এসএফআই। অভিযোগ, মন্ত্রীর গাড়িতে হামলা করে সিপিএমের ছাত্র সংগঠনের সমর্থকরা। এদিন সাংবাদিক বৈঠক করে এসএফআই অভিযোগ তোলে, ঘটনার জন্য দায়ী ব্রাত্য বসু।