দেওয়াল লিখনে SFI-কে হুমকি! যাদবপুর বিশ্ববিদ্যালয়ে হুলুস্থুল কাণ্ড

কলকাতা: ফের খবরের শিরোনামে যাদবপুর বিশ্ববিদ্যালয় (Jadavpur University)। এবার এসএফআই (স্টুডেন্টস ফেডারেশন অফ ইন্ডিয়া)-র (SFI) নেতাদের প্রাণনাশের হুমকি (Threat) দিয়ে দেওয়াল লিখনের অভিযোগ উঠেছে। এই ঘটনার পেছনে আরএসএফ বা (RSF) ‘বিপ্লবী ছাত্র ফ্রন্ট’ নামের একটি সংগঠনের নাম উঠে এসেছে। ইতিমধ্যে যাদবপুর বিশ্ববিদ্যালয়ের এসএফআই শাখার তরফ থেকে বিশ্ববিদ্যালয় কর্তৃপক্ষের কাছে আনুষ্ঠানিক অভিযোগ দায়ের করা হয়েছে।

জানা গিয়েছে, যাদবপুর বিশ্ববিদ্যালয়ের বিভিন্ন স্থানে দেখা গেছে এইসব দেওয়াল লিখন। এইসব লেখায় এসএফআই নেতাদের স্পষ্টভাবে হুমকি দেওয়া হয়েছে। এক দেওয়ালে লেখা হয়েছে, “বিরোধী মতের ছাত্রছাত্রীদের লাশ ফেলা হবে” এবং “এসএফআই নেতাদের পরিণতি হবে পার্থ বিশ্বাসের মতো”। আরেকটি দেওয়ালে লেখা হয়েছে, “শালকো ট্রিটমেন্ট টু এসএফআই”।

আরও পড়ুন: চিকিৎসা পাচ্ছেন না গ্রামের মানুষ! এবার রোগী রেফার নিয়ে হাইকোর্টের তোপের মুখ্যে রাজ্য স্বাস্থ্য দফতর

প্রসঙ্গত, পার্থ বিশ্বাস ছিলেন যাদবপুর বিশ্ববিদ্যালয়ের এক ছাত্র, যার মৃত্যু ঘিরে অতীতে বিতর্ক সৃষ্টি হয়েছিল। ফলে এসএফআই নেতাদের তাঁর পরিণতির সঙ্গে তুলনা করে দেওয়া এই হুমকি অত্যন্ত গুরুতর বলে মনে করছেন বিশ্ববিদ্যালয়ের শিক্ষার্থীরা।

এই ঘটনাকে কেন্দ্র করে ইতিমধ্যে বিশ্ববিদ্যালয় চত্বরে চাঞ্চল্য ছড়িয়ে পড়েছে। এসএফআই নেতারা এই হুমকিকে সরাসরি গণতান্ত্রিক ছাত্র আন্দোলনের বিরুদ্ধে হামলা বলে দাবি করেছেন। তাঁদের দাবি, যাদবপুর বিশ্ববিদ্যালয়ের গণতান্ত্রিক পরিবেশকে নষ্ট করার চেষ্টা হচ্ছে।