দমদমে ‘ব্রাত্যর সন্ধানে’ এসএফআইয়ের মিছিল, ভিড় মাপতে ড্রোন ওড়াল পুলিশ

কলকাতা: যাদবপুর বিশ্ববিদ্যালয়ের (Jadavpur University) ঘটনার প্রতিবাদে শিক্ষামন্ত্রী ব্রাত্য বসুর (Bratya Basu) বিধানসভা এলাকায়, তাঁর ‘সন্ধানে’ মিছিল করল বাম ছাত্র সংগঠন – এসএফআই (SFI)। মিছিল শুরু আগে জমায়েত মাপতে ড্রোন ওড়াল পুলিশ। ড্রোন দেখে মিছিল থেকে এসএফআই নেতারা আর্জি জানালেন, ‘‘আমাদের অর্থবল নেই। ওই ড্রোনের ফুটেজ আমাদের দিয়ে দেবেন। ওই ফুটেজ পেলে স্যোশাল মিডিয়ায় প্রচার করতে পারব।’’

আরও পড়ুন: কলকাতায় মর্মান্তিক ঘটনা! তিনতলা থেকে মেয়েকে ফেলে দিল বাবা

এসএফআইয়ের কর্মসূচি আগে থেকেই ঘোষণা করা ছিল। সেই মতো শনিবার দমদমে মিছিল শুরুর আগেই একে একে এসে জমা হতে শুরু করেন সংগঠনের সদস্যরা। জমায়েত শুরু হতেই ভিড়ের কত, তার একটা আন্দাজ পেতে দমদমের আকাশে ড্রোন ওড়ায় পুলিশ। বিষয়টি নজরে আসতেই রীতিমতো মাইক হাতে পুলিশের উদ্দেশে একেবারে নরম গলায় আবেদনের সুরে তাঁরা বলেন, ‘আমাদের অর্থবল নেই। ওই ড্রোনের ফুটেজ আমাদের দিয়ে দেবেন। তা হলে সমাজমাধ্যমে প্রচার করতে পারব!’ পুলিশের তরফে এর জবাব না এলেও জমায়েতের মধ্যেই এ নিয়ে হাসি-ঠাট্টা শুরু হয়ে যায়। পুলিশের উদ্দেশে টিকাটিপ্পনীর পরেই দমদম স্টেশন লাগোয়া এলাকা থেকে মিছিল শুরু হয়। দমদম রোড ধরে সেই মিছিল পৌঁছোয় নাগেরবাজারে। সেখানেই অবস্থান শুরু করেছেন এসএফআই কর্মীরা। এসএফআই নেতৃত্ব বলেন, যত ক্ষণ না সৃজন ভট্টাচার্য যাদবপুর থানা থেকে বেরোচ্ছেন, তত ক্ষণ অবস্থান চলবে।

অন্য খবর দেখুন