এসএফআইয়ের মিছিল ঘিরে ধুন্ধুমার হাওড়া ময়দানে

হাওড়া: আজ এসএফআইয়ের মিছিলকে ঘিরে ধুন্ধুমার পরিস্থিতি তৈরি হয় হাওড়া ময়দান চত্বরে। যাদবপুর কাণ্ডের প্রতিবাদে আজ এসএফআইয়ের তরফ থেকে বিক্ষোভ মিছিল শুরু হয়। । শিক্ষামন্ত্রী ব্রাত্য বসুর পদত্যাগ ও গ্রেফতারির দাবিতে হাওড়ায় এসএফআইয়ের মিছিল শুরু হয় বিকেল সাড়ে ৩টেয়। পঞ্চানণতলা হয়ে বঙ্কিম সেতুর নিচে দিয়ে এসে হাওড়া ময়দানের ফাঁসিতলা মোড়ের কাছে মিছিল আসতেই পরিস্থিতি উত্তপ্ত হয়ে ওঠে। সেই মিছিল থেকেই মন্ত্রী ব্রাত্য বসুর কুশপুতুল দাহ করতে গেলে এসএফআই কর্মীদের বাধা দেয় পুলিশ। বিক্ষোভকারীদের হাত থেকে কুশপুতুল কেড়ে নেওয়ার চেষ্টা করেন পুলিশ কর্মীরা। এরপরই এই নিয়ে এসএফআই কর্মীদের সঙ্গে পুলিশের ধস্তাধস্তি শুরু হয়। এমনকি মহিলা এসএফআই কর্মীরা পুলিশের দিকে তেরেও যান। পুলিশ বিক্ষোভকারীদের পাল্টা পেটায় বলে জানা যায়।

এসএফআই কর্মীরা ফাঁসিতলা মোড়ের কাছে পেট্রোল ঢেলে কুশপুতুলে আগুন জ্বালিয়ে প্রতিবাদ করেন। পাশাপাশি, রাস্তার ওপর বসে পড়ে অবরোধ শুরু করে দেন বিক্ষোভকারীরা।

আরও পড়ুন: আরজি কর-কাণ্ডে প্রত্যক্ষদর্শী চিকিৎসককে জিজ্ঞাসাবাদ CBI-র

রাস্তা বরোধের জেরে হাওড়া ময়দানে তীব্র যানজটের সৃষ্টি হয়। দুর্ভোগে পড়েন বহু মানুষ। পুলিশ ও রাফ লাঠি উুঁচিয়ে বিক্ষোভকারীদের হঠিয়ে দেয়। তখন পুলিশের ওপরেও পাল্টা হামলা চালানোর চেষ্টা করেন বিক্ষোভকারীরা। এই নিয়ে ফের উত্তপ্ত হয়ে ওঠে এলাকা। পুলিশের সঙ্গে ধস্তাধস্তিতে এসএফআইয়ের হাওড়া জেলা সম্পাদক সৌরভ মন্ডল অসুস্থ হয়ে পড়েন। তাঁকে হাওড়া জেলা হাসপাতালে চিকিৎসার জন্য নিয়ে যাওয়া হয়। পুলিশ ৪ জন বিক্ষোভকারী এসএফআই কর্মীদের আটক করে। বিক্ষোভকারীদের দাবি, অকারণে নিরস্ত্র এসএফআই কর্মীদের ওপর হামলা চালিয়েছে। শিক্ষামন্ত্রীর পদত্যাগ ও গ্রেফতারের দাবিতে আগামিদিনে এই আন্দোলন আরও জোরদার হবে বলে বিক্ষোভকারীরা জানিয়েছেন।

দেখুন অন্য খবর